Diari Oficial de la Generalitat Valenciana


Sumari del DOGV 2235, del 25-03-1994 (1994/830971)

RESOLUCIÓ de 3 de març de 1994, de la Conselleria de Sanitat i Consum, per la qual estableix el Pla de Formació de la Conselleria de Sanitat i Consum per a 1994.
-----------------------------------------------------------------------------------------------------------------------------------------------------------------

### Dades del document

Número de DOGV
:   2235

Data del DOGV
:   25-03-1994

Secció del DOGV
:   ALTRES DISPOSICIONS

Número del document
:   1994/830971


Data del document
:   03-03-1994

Organisme emissor
:   Conselleria de Sanitat i Consum

Tipus de document
:   Resolució

RESOLUCIÓ de 3 de març de 1994, de la Conselleria de Sanitat i Consum, per la qual estableix el Pla de Formació de la Conselleria de Sanitat i Consum per a 1994. [94/1893]  
I. Introducció  
La definició de formació continuada de l'Organització Mundial de la Salut (OMS) diu que és un procés dissenyat per a ajudar els professionals de la salut a adaptar-se i a prendre part en el canvi (1987).  
Aquesta definició implica l'assumpció d'un paper actiu per part dels professionals i també considerar-los com el recurs fonamental del sistema sanitari, amb una formació actualitzada que els permeta de contribuir, mitjançant el seu treball individual diari i en col·laboració amb el seu equip, a un increment de la qualitat dels serveis prestats a la població.  
L'estratègia Salut per a Tots l'Any 2000 va ser proposada per l'OMS i acceptada per la majoria dels països europeus presents a l'Assemblea Regional de la Salut del 1984.  
La política de salut de la Comunitat Valenciana s'orienta vers l'estratègia Salut per a Tots i, per tant, a:  
1. Millorar l'estat de salut de tota la població mitjançant la promoció de la salut, la prevenció de les malalties previsibles i l'atenció de qualitat quan s'esdevé la pèrdua de la salut, per al guariment i, si aquest no és possible, la reducció del patiment, les seqüeles i la dependència.  
2. Aconseguir la major eficiència possible, assegurant la millor qualitat dels serveis al cost més adient.  
El canvi que es pretén és cap a l'eficàcia clínica i l'eficiència social.  
II. Antecedents  
La Conselleria de Sanitat i Consum creà el 1987 l'IVESP, perquè exercesca les funcions de formació dels professionals de la salut de la Comunitat Valenciana, i també la investigació i l'assessorament en el camp de la salut pública.  
Des d'aleshores s'ha fet formació en els camps de metodologia epidemiològica, promoció de la salut, salut laboral i mediambiental, i administració dels serveis sanitaris.  
El 1992, l'IVESP va rebre, del Consell de Direcció de la conselleria, l'encàrrec de coordinar un pla de formació continuada que s'oriente segons la política de salut.  
III. Objectius  
Així doncs, els objectius d'aquest Pla de Formació Continuada 1994 són:  
1. Optimitzar els recursos destinats a la formació continuada mitjançant la seua planificació i coordinació.  
2. Donar suport al canvi plantejat en la política de salut de la conselleria cap a l'eficàcia i l'eficiència, sota la filosofia de salut per a tots, dotant els professionals dels coneixements, les habilitats i les actituds necessàries per a participar-hi activament.  
Per tot això, resolc:  
Primer  
Es fixa el Pla de Formació Continuada que s'executarà durant 1994, compost de la llista de cursos que hom exposarà en cadascun dels centres de treball de la Conselleria de Sanitat i Consum, supeditant-ne la realització i el lloc a la demanda dels professionals, a l'oferta de professorat i a la disponibilitat pressupostària.  
Els cursos d'organització pròpia de l'IVESP, les característiques especials dels quals no en permeten la inclusió en la llista esmentada en el paràgraf anterior, podran ser sol·licitats directament a l'IVESP, mitjançant el procediment que s'indicarà en cada convocatòria de curs, per les persones interessades que tinguen els requisits que s'hi especificaran. Si hi són admeses, les persones interessades podran sol·licitar a l'IVESP la concessió d'una beca per al finançament de les taxes d'inscripció, en concepte d'ajut a la formació continuada.  
Segon  
Podran sol·licitar l'assistència a les activitats formatives del pla de formació:  
1. El personal fix, i, és el cas, interí de la Conselleria de Sanitat i Consum.  
2. Els facultatius en període de formació sanitària especialitzada i llevadores en formació en centres o unitats ben acreditats per a la docència.  
3. El personal de les institucions o organismes públics que tinguen establert un conveni de col·laboració amb la Conselleria de Sanitat i Consum per a la formació dels professionals.  
Tercer  
Les instàncies, emplenades segons l'annex I d'aquesta resolució, caldrà presentar-se en el termini dels trenta dies naturals a la publicació de la mateixa a:  
a) La Secretaria General de la Conselleria de Sanitat i Consum, per al personal que hi és adscrit.  
b) La direcció dels centres d'assistència especialitzada de la xarxa sanitària de la Conselleria de Sanitat i Consum, per al personal de la seua plantilla.  
c) Les direccions de les àrees d'atenció primària o de salut comunitària de la xarxa sanitària de la Conselleria de Sanitat i Consum, per al personal adscrit als centres que en depenen.  
També la Secretaria General de la Conselleria de Sanitat i Consum i les direccions citades anteriorment hauran de fer públic a tots els treballadors, al més aviat possible, la relació de cursos integrants d'aquest pla de formació en el lloc que s'hi destine.  
Quart  
El secretari general i les direccions esmentades en la clàusula tercera d'aquesta resolució, desestimaran les sol·licituds de les persones que ocupen llocs de treball les funcions dels quals siguen alienes a les matèries dels cursos. Després elaboraran una llista per ordre de prioritat per a cada curs, segons el model de l'annex II, tenint present la relació del lloc de treball de les persones que el sol·liciten amb els continguts del curs. Aquestes llistes s'enviaran a l'IVESP en el termini de 40 dies després de la publicació d'aquesta resolució.  
Les llistes per ordre de prioritat caldrà fer-les avinents als representants que a aquest afecte designen Les centrals sindicals. A aquests representants se'ls lliurarà la documentació que calga perquè, si ho consideren adient, hi facen oportunes observacions i suggeriments.  
Cinquè  
Podran sol·licitar l'organització directa dels cursos les direccions dels centres d'assistència especialitzada, de les àrees d'atenció primària o dels centres de salut comunitària, sempre que tinguen els següents requisits:  
a) Que hi haja demanda suficient de professionals, considerant el nombre d'alumnes que s'indica per a cada curs. Aquesta xifra podrà modificar-se si amb argumentació prèvia, sense que, en cap cas, siga inferior a 20 ni superior a 35 alumnes per curs. La situació geogràfica dels Centres o Àrees podrà determinar la concessió de realització d'un curs amb un nombre d'alumnes inferior a l'indicat anteriorment.  
b) Que es remeta per a la seua avaluació totes les dades que figuren en la clàusula sisena d'aquesta resolució.  
Si no es compta amb el professorat idoni, pot sol·licitar-se a l'IVESP llista d'institucions o de professionals que hagen ofert els seus serveis, segons es diu en l'esmentada clàusula.  
Sisè  
Les institucions públiques, empreses privades, professionals i associacions científiques que desitgen participar en la realització d'aquells cursos del Pla de Formació de 1994, podran fer-ho segons les clàusules següents:  
a) Indicació del curs o els cursos que es comprometen a impartir, respectant-ne la denominació, la durada, el contingut i la metodologia que s'especifica en la relació d'activitats formatives del Pla de Formació de 1994, que estarà exposada als centres de la Conselleria de Sanitat i Consum.  
b) Descripció dels locals disponibles per a fer-hi els cursos, i de la situació, la capacitat, el mobiliari, les instal·lacions de calefacció i refrigeració i els instruments didàctics i àudio-visuals.  
c) Descripció i aportació del contingut específic dels cursos i del material docent que s'hi lliuraria als assistents, publicacions, apunts, fotocòpies, etc.  
d) Llista nominal dels professors, amb indicació de titulació, activitat professional i breu currículum.  
e) Oferta del preu per què es comprometen a fer el curs, que en cap cas no podrà ser superior al resultat de multiplicar el nombre de participants per la quantia corresponent d'assistència a cursos de les que figuren en l'annex III d'aquesta resolució.  
f) Documentació administrativa.  
f1) Personalitat, acreditada amb el DNI si es tracta de persones físiques, o escriptura de constitució de la societat ben inscrita en el registre mercantil, i escriptura de poders, si escau, declarada suficient per qualsevol servei jurídic de la Generalitat Valenciana, i també el DNI de la persona que en detinga la representació. Dels documents podran presentar-se els originals o fotocòpies compulsades.  
f2) Certificat que acredite que es tenen els requisits establerts per la legislació de contractes de l'Estat, i també, especialment, els de l'article segon del Decret 1005/1974, per al supòsit que es contracte amb empreses consultores, i els de l'article 4.9 del Decret 1465/1985, quan es tracte de persones físiques.  
f3) Certificat que acredite que estan al corrent de les seues obligacions tributàries, segons preveu l'article 23.3 del reglament general de contractació de l'Estat, en la redacció del Reial Decret 2528/1986, de 28 de novembre.  
f4) Testimoni judicial, certificat administratiu o declaració responsable atorgada davant una autoritat judicial o administrativa, o notari públic o organisme professional qualificat, de la seua plena capacitat d'obrar, i de no incórrer en cap de les circumstàncies que enumera l'article novè de la Llei de Contractes de l'Estat i el 23 del seu reglament.  
f5) Document que acredite el pagament de l'últim rebut de llicència fiscal.  
f6) Declaració d'estar al corrent de les seues obligacions tributàries i de seguretat social, mitjançant la presentació de les darreres declaracions i documents d'ingrés dels impostos el termini de venciment dels quals estiga en els darrers dotze mesos abans de la data de presentació de la documentació.  
Setè  
El termini de presentació de les ofertes amb la cumplimentació de les clàusules precedents per a la realització dels cursos inclosos en el Pla de Formació Continuada per a 1994 acabarà als 30 dies naturals de la publicació de la present resolució.  
Vuitè  
Per a la realització d'un curs es requerirà que el nombre de sol·licituds no siga inferior al de places convocades i, en els que no corresponga la seua organització a l'IVESP, que hi haja una oferta per a la seua realització per part d'empresa o entitat amb les garanties de solvència i idoneïtat adients.  
Novè  
Després que es resolguen les activitats que integren el Pla de Formació Continuada de la Conselleria de Sanitat i Consum per a 1994, que hauran estat proposades per una comissió formada per representants de les direccions generals d'aquesta conselleria, i després d'haver estat informades les organitzacions sindicals dels criteris d'avaluació seguits, es notificarà als concurrents presentats, a l'empara de la clàusula sisena d'aquesta resolució, la concessió o denegació d'impartició de cursos integrants d'aquest pla de formació.  
A través de les direccions dels seus respectius centres de treball, hom notificarà als assistents seleccionats per a participar-hi la seua admissió, i se'ls indicaran l'hora i el lloc de començament. Cap professional no podrà fer més de dos cursos d'aquest pla de formació.  
Les persones que hagen estat seleccionades per a un curs i hi renuncien sense causa justificada, o justificada però no comunicada a l'IVESP dos dies abans del començament del curs, quedaran excloses de participar en qualsevol altre curs inclòs en el pla de formació de 1994, sempre que el motiu al·legat per a la no assistència no s'hagués esdevingut posteriorment al termini adés esmentat.  
Les faltes d'assistència superiors al 15% de la durada del curs exclouran de la prova final d'aprofitament que s'hi celebrarà sempre per a l'obtenció del certificat corresponent. Si aquestes faltes són injustificades, exclouran els qui les cometran de la realització de qualsevol altre curs del Pla de Formació de 1994.  
Deu  
Les activitats que integren el Pla de Formació Continuada per a 1994 es finançaran mitjançant transferència de crèdit des de la Direcció General de Règim Econòmic i Financer de la Conselleria de Sanitat i Consum als centres de despesa corresponents.  
València, 3 de març de 1994.- El conseller de Sanitat i Consum: Joaquín Colomer Sala.